Bán Bella – Beáta, Általános közgazdaság szak, II.év
Bán Bella – Beáta vagyok, általános közgazdaság szakos hallgató és abban a megtiszteltetésben részesültem, hogy részt vehettem a 29. alkalommal megrendezett ELTE Kárpát-medencei Nyári Egyetemen. Budapesti tartózkodásunk alatt az ELTE Márton Áron Szakkollégium biztosította a szállást, amely ideális hátteret nyújtott a tartalmas heti programhoz. kép1
A nyári egyetem során kiemelt szerepet kaptak a szakmai előadások. Három napon keresztül több tíz előadó osztotta meg velünk tapasztalatait és tudományos eredményeit az Egyéni, Szervezeti és Társadalmi Fejlődés Szekció keretében. 
Az előadások során megtanulhattuk, hogyan fejezzük ki magunkat hatékonyan: Sípos Anna „Hogyan fejezd ki magad? – asszertív és erőszakmentes kommunikációs gyakorlatok” című előadásán és workshopján vettünk részt. Itt interaktív csoportos feladatok során, különféle életszituációkban próbálhattuk ki a gyakorlatban is az erőszakmentes kommunikációt. Nagyon érdekesnek találtam ezt a workshopot, mivel rávilágított arra, hogy a mindennapi helyzetekben valójában milyen nehéz következetesen az erőszakmentes kommunikáció elveihez tartani magunkat. Különösen érdekes volt megtapasztalni, hogyan reagálunk különböző szituációkban, és hogyan tudunk úgy kommunikálni, hogy közben a saját érzéseinket és véleményünket is megfelelően kifejezzük. Nagyon élveztem, hogy ezt a gyakorlatban, a társaim segítségével is kipróbálhattuk, hiszen így sokkal könnyebb volt megérteni a módszer lényegét. Úgy érzem, hogy ez a workshop nemcsak a kommunikációs készségeimet fejlesztette, hanem abban is segített, hogy tudatosabban figyeljek arra, hogyan szólok másokhoz, és hogyan kezelem a konfliktusos helyzeteket.
Általános közgazdaság szakos hallgatóként különösen hasznosnak találtam Dr. Zimányi Róbert előadását is, amely az „Élet és minőség – az emberi erényektől az igazságosságon át a boldogságig a munkahelyi életben” címet viselte. Jó érzés volt olyan információkat hallani, amelyeket egyetemi óráim alatt már megtanultam, ilyen volt például a boldogságindex is. Érdekes volt azonban ezeket az ismereteket egy másik megközelítésből is hallani, és rájönni arra, hogy az egyetemen tanult gazdasági fogalmak hogyan kapcsolódnak a mindennapi életünkhöz.
A szakmai órákon túl a szervezők figyeltek arra is, hogy legyen időnk kikapcsolódni és jobban megismerni egymást. Számos szuper programot szerveztek nekünk, mint például az idegenvezetéssel kísért városnézés és a hangulatos szabadtéri piknikezés. A kulturális élmények közül számomra a Budavári Palotában lévő Magyar Nemzeti Galéria volt a legmeghatározóbb. Lenyűgöztek a festmények és a kiállítások, fantasztikus élmény volt a gyönyörű termekben barangolni. A nagy nyári melegben pedig a Csillaghegyi strand volt a kedvencem – a hűsítő medencékben igazi felüdülés volt kipihenni a hosszú szakmai napokat. kép2,3
A hivatalos egyetemi programokon kívül, a szabadidőnkben saját szervezésben is felfedeztük a főváros legszebb pontjait. Az egyik kedvenc élményem az esti dunai hajózás volt, ahol a vízről csodálhattuk meg a kivilágított Parlamentet, a Lánchidat és a Budai Várat. 
Összegzésként elmondhatom, hogy az ELTE Kárpát-medencei Nyári Egyetemen való részvétel örök emlék marad számomra – különösen azért, mert most jártam először Budapesten. Nagyon sokat tanulhattam a szakmai előadásokból, és rengeteg értékes tapasztalattal meg új élménnyel bővültem ezen a héten. 
